**Hrvatski jezik (27. svibnja 2020.)**

**Stephen Chbosky: Čudo**

**– igrani film –**

Dragi učenici,

posljednja dva sata imali ste zadatke koji su bili povezani s pričom o neobičnom dječaku Auggijeu i njegovoj obitelji. Nadam se da ćete jednom, kada budete u prilici, pronaći i cijelu knjigu ***Čudo*** te ju pročitati jer to je predivna priča koja nas uči da pobijedimo predrasude koje nekad imamo prema drugim ljudima, da budemo ljubazni i da prihvaćamo jedni druge bez obzira ne neke nevažne stvari koje neke ljude razlikuju od drugih. Vjerujem da svi vi razmišljate na isti način - da nije važno tko je dječak ili djevojčica u vašoj okolini, odakle dolazi, kako izgleda, koliko novaca ima i slično, nego je važno kakav je taj dječak ili ta djevojčica kao osoba, znate kako mi to volimo reći – važno je kakav je netko „u duši“ i kakvo „srce ima“. ☺ Priča o Auggieju zapravo svima nama daje snagu i hrabrost te nas uči da i sami sebe cijenimo i volimo, bez obzira na to koliko nekad bili nezadovoljni nečim na sebi i u svom životu.

Ova je knjiga postigla jako velik uspjeh diljem svijeta, što zapravo i nije neobično s obzirom na temu i divne poruke koje nam svima šalje. Iz istoga je razloga 2017. godine snimljen istoimeni film prema toj knjizi. Naravno, i film je postigao velik uspjeh jer je toplu i dirljivu priču punu ljudskosti i nade uspješno prenio sa stranica knjige na filmsko platno.

Više podataka i zanimljivosti o filmu možete pronaći u svojoj čitanci, odmah iza lekcije u kojoj ste čitali ulomke iz romana. Pročitat ćete te dvije stranice te se time upoznati s informacijama o tome tko je redatelj filma, tko su glavni glumci i ostalim pojedinostima.

U svoju bilježnicu zapisat ćete te osnovne informacije o filmu (od naziva originala do godine izdanja). Osim toga kratkog zapisa u bilježnicu, vaš je jedini zadatak za danas da, ako budete u mogućnosti, i pogledate taj film. Možete to učiniti već danas, a možete i tijekom vikenda kada budete imali malo više slobodnog vremena. Možda su neki od vas već gledali film, no nema veze, ovakve filmove vrijedi pogledati i više puta – takvi romani i filmovi šire dobrotu u razredima i zajednicama diljem svijeta, a čak su i nadahnuli inicijativu protiv vršnjačkog nasilja „Choose kind“ („Izaberi ljubaznost“).

Uživajte u filmu u društvu svoje obitelji i prepustite se svim osjećajima koje priča budi. Plačite, smijte se, suosjećajte s likovima, dopustite da vas ta priča i sudbine likova dotaknu upravo tamo gdje je najvažnije – u srce. ☺

Ne morate mi slati fotografije podataka o filmu koje ste zapisali, jedino kada pogledate film (ako budete to mogli), pošaljite mi privatnom porukom kakve je osjećaje u vama probudio film i kakvi su vaši dojmovi sada kada ste se upoznali s cijelom pričom o Auggieju. Sigurna sam da nitko od vas neće ostati ravnodušan. ☺